Diari Oficial de la Generalitat Valenciana


Sumari del DOGV 2995, del 20-05-1997 (1997/7717)

ORDRE de 14 de maig de 1997, de la Conselleria de Cultura, Educació i Ciència, per la qual es regula l'elecció dels òrgans unipersonals de govern dels centres docents públics no universitaris de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1997/05/14/(1)/dof/vci/html**

### Dades del document

Número de DOGV
:   2995

Data del DOGV
:   20-05-1997

Secció del DOGV
:   DISPOSICIONS GENERALS

Número del document
:   1997/7717


Data del document
:   14-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 14 de maig de 1997, de la Conselleria de Cultura, Educació i Ciència, per la qual es regula l'elecció dels òrgans unipersonals de govern dels centres docents públics no universitaris de la Comunitat Valenciana.
  
El Reglament orgànic i funcional de les escoles d'educació infantil i dels col·legis d'educació primària públics, aprovat pel Decret 188/1994, de 13 de setembre, del Govern valencià, va establir un nou marc organitzatiu per a aquests centres d'acord amb les noves exigències derivades de la Llei Orgànica 1/1990, de 3 d'octubre, d'ordenació general del sistema educatiu, respectant alhora el que estableix en relació amb el govern dels centres la Llei Orgànica 8/1985, de 3 de juliol, reguladora del dret a l'educació.
  
  
Posteriorment, la Llei Orgànica 9/1995, de 20 de novembre, de la participació, l'avaluació i el govern dels centres, revisa i modifica aspectes regulats per les lleis esmentades.
  
En desplegament de la Llei Orgànica 9/1995, de 20 de novembre, han sigut promulgats el Reial Decret 82/1996, de 26 de gener, pel qual s'aprova el Reglament orgànic de les escoles d'educació infantil i dels col·legis d'educació primària, i el Reial Decret 83/1996, de 26 de gener, pel qual s'aprova el Reglament orgànic dels instituts d'educació secundària.
  
Aquesta ordre, d'acord amb el que estableixen les normes anteriors, precisa els diferents aspectes derivats de la nova regulació dels òrgans unipersonals de govern dels centres públics, a fi de procedir a l'elecció, designació i nomenament d'aquests.
  
  
En virtut d'això i fent ús de les facultats que em confereix l'article 35 de la Llei de govern valencià,
  
  
ORDENE
  
  
Àmbit d'aplicació
  
  
Primer
  
1. Aquesta ordre serà d'aplicació als processos d'elecció, designació i nomenament dels òrgans unipersonals de govern que es realitzen en els següents centres públics docents no universitaris ubicats a la Comunitat Valenciana: escoles d'educació infantil, col·legis d'educació primària i instituts d'educació secundària.
  
  
2. Així mateix, aquesta ordre serà d'aplicació, sense perjudici de les adaptacions derivades de la seua normativa específica, als processos d'elecció, designació i nomenament dels òrgans unipersonals de govern que es realitzen en els següents centres:
  
a) Centres d'educació especial.
  
b) Instituts de batxillerat i de formació professional.
  
c) Centres d'ensenyaments de règim especial: música i dansa, art dramàtic, arts plàstiques i disseny, i idiomes.
  
d) Centres d'educació de persones adultes (centres d'EPA i CEVEAD).
  
e) Institut de batxillerat a distància (IBAD).
  
d) Centres acollits a convenis de la Conselleria de Cultura, Educació i Ciència amb entitats locals.
  
  
Supòsits per a l'elecció
  
  
Segon
  
Els centres a què es refereix l'apartat primer d'aquesta ordre els òrgans unipersonals de govern dels quals concloguen el mandat per al qual van ser nomenats o cessen per renúncia motivada acceptada pel director territorial, escoltat el consell escolar, o que es troben en algun dels supòsits previstos en l'article 22 de la Llei Orgànica 9/1995, de 20 de novembre, procediran a elegir, o designar, els seus òrgans unipersonals de govern d'acord amb el que disposa el capítol III d'aqueixa llei i aquesta ordre.
  
Així mateix, se celebraran eleccions en els centres on el director haja obtingut, encara que siga provisionalment, el trasllat a un altre centre.
  
  
Període d'elecció i data de nomenament
  
  
Tercer
  
1. Els directors dels centres compresos en l'àmbit d'aquesta ordre seran elegits en la segona quinzena de juny.
  
2. El nomenament i la presa de possessió dels òrgans unipersonals de govern es produiran amb efectes de l'1 de juliol de 1997.
  
  
Presentació i requisits dels candidats
  
  
Quart
  
1. Podrà ser candidat al càrrec de director qualsevol professor, funcionari de carrera i en servei actiu, que complisca els requisits següents:
  
a) Tenir una antiguitat d'almenys cinc anys en el cos de la funció pública docent des del qual opta.
  
b) Haver sigut professor durant almenys cinc anys en un centre que impartisca algun dels ensenyaments del mateix nivell i règim.
  
  
c) Tenir destinació definitiva en el centre amb una antiguitat d'almenys un curs acadèmic.
  
d) Haver sigut acreditat per a l'exercici de la funció directiva per l'administració educativa competent.
  
2. No podran presentar-se com a candidats els professors que hagen exercit el càrrec de director durant tres períodes consecutius immediatament anteriors en el centre en què presenten la candidatura, comptats a partir de l'entrada en vigor de la Llei Orgànica 9/1995, de 20 de novembre, de la participació, l'avaluació i el govern dels centres docents.
  
3. Tampoc no podran presentar-se com a candidats els professors que, per qualsevol causa, no vagen a prestar servei en el centre el curs acadèmic immediatament següent a la presa de possessió com a director.
  
4. En els centres d'educació secundària de menys de vuit unitats i en els centres específics d'educació infantil i en els incomplets d'educació primària, i sols en el cas que no hi haja cap professor que complisca els requisits previstos en el paràgraf 1 d'aquest apartat, podran presentar-se com a candidats els professors que complisquen els requisits a, b i c previstos en el paràgraf 1 d'aquest apartat.
  
En el cas que, a més, no hi haja professors que complisquen els requisits a, b i c esmentats, podran presentar-se com a candidats els qui complisquen els requisits b i c previstos en el paràgraf 1 d'aquest apartat. D'igual manera si, a més, no hi ha professors que complisquen els requisits b i c esmentats, podran presentar-se com a candidats els qui complisquen el requisit c previst en el paràgraf 1 d'aquest apartat. Si no hi ha professors en el centre que complisquen cap dels requisits esmentats, podran presentar-se com a candidats tots els qui tinguen destinació definitiva en el centre.
  
  
  
Programa de direcció
  
  
Cinquè
  
1. Els candidats a director hauran de presentar per escrit davant el consell escolar, amb una antelació mínima de quinze dies respecte a la data d'elecció, el programa de direcció i els seus mèrits professionals.
  
2. El programa de direcció haurà de contenir:
  
a) La proposta dels òrgans unipersonals de govern que formen la candidatura.
  
b) La justificació d'haver sigut acreditat per a l'exercici de la funció directiva, que incloga les condicions que van permetre l'acreditació.
  
c) Una anàlisi del funcionament del centre i dels principals problemes i necessitats d'aquest.
  
d) Els objectius que pretén aconseguir durant el mandat.
  
3. El consell escolar valorarà els programes de direcció presentats i els mèrits professionals dels candidats.
  
4. El claustre de professors haurà de ser informat de les candidatures i conèixer els programes presentats.
  
  
  
Elecció i nomenament del director
  
  
Sisè
  
1. El director serà elegit pel consell escolar i nomenat pel director territorial de Cultura i Educació per un període de quatre anys.
  
  
2. La votació s'efectuarà mitjançant sufragi directe i secret i l'elecció es produirà per majoria absoluta dels membres del consell escolar, en la reunió extraordinària del consell que es convoque a aquest efecte.
  
3. Si en primera votació no es produeix la majoria absoluta, es farà una nova convocatòria en el termini de quaranta-vuit hores. En el cas que haja concorregut més d'un candidat, el més votat en la primera votació figurarà com a únic candidat en la segona. En qualsevol cas, l'elecció es produirà també per majoria absoluta.
  
  
4. El nom del candidat que obtinga la majoria absoluta serà notificat pel director del centre al director territorial per al nomenament corresponent.
  
5. El director electe enviarà la proposta de nomenament dels restants òrgans unipersonals de govern al director territorial de Cultura i Educació.
  
  
  
Designació del director per l'administració
  
  
Setè
  
1. Si no hi ha candidats, o quan no hagen obtingut la majoria absoluta, el director territorial de Cultura i Educació, o si escau la directora general de Centres Docents, nomenarà un director que complisca, almenys, els requisits a, b i d que disposa l'apartat 4.1 d'aquesta ordre. El nomenament podrà recaure en un professor del centre o d'un altre ubicat en l'àmbit de la Direcció Territorial de Cultura i Educació, perquè exercisca la funció directiva en comissió de serveis. El director designarà els càrrecs unipersonals de l'equip directiu. La durada del mandat del director nomenat serà de quatre anys.
  
En els centres específics d'educació infantil i en els incomplets d'educació primària, quan no siga possible el nomenament d'un mestre d'un altre centre que complisca els requisits damunt indicats, el director provincial podrà nomenar com a director qualsevol mestre funcionari de carrera. La durada del mandat del director nomenat serà de quatre anys.
  
2. En els cas de centres que, per ser de nova creació o per altres circumstàncies, no disposen de professorat amb els requisits que estableix l'apartat 4.1 d'aquesta ordre, el director territorial de Cultura i Educació nomenarà director, per un període de tres anys i d'acord amb el que disposa el paràgraf 1 d'aquest apartat, un professor que complisca els requisits a, b i d que estableix l'apartat 4.1 d'aquesta ordre.
  
3. En els centres d'educació secundària de menys de vuit unitats en què hi haja les circumstàncies del paràgraf 1 d'aquest apartat, el director territorial de Cultura i Educació nomenarà un director, per un període de quatre anys, atenent el que disposa l'apartat
  
  
4. El nomenament podrà recaure sobre un professor del centre o d'un altre ubicat en l'àmbit de la Direcció Territorial de Cultura i Educació, perquè exercisca la funció directiva en comissió de serveis.
  
  
Vuitè
  
En el cas de l'Institut de Batxillerat a Distància de la Comunitat Valenciana i en el Centre Valencià d'Educació d'Adults a Distància, el director territorial de Cultura i Educació elevarà les propostes de nomenament de director i equip directiu a la Direcció General de Centres Docents, a qui correspon fer-los segons els reglaments respectius.
  
  
  
Designació i nomenament del cap d'estudis i del secretari
  
  
Novè
  
1. El cap d'estudis i, si escau, el secretari seran professors funcionaris de carrera en situació de servei actiu, amb destinació definitiva en el centre, designats pel director, després de la comunicació al consell escolar, i nomenats pel director territorial de Cultura i Educació.
  
En situacions excepcionals i amb l'autorització expressa del director territorial de Cultura i Educació, podrà ser nomenat un professor que no tinga destinació definitiva en el centre. Per a això, el director, escoltat el consell escolar del centre, podrà elevar una proposta raonada a la Direcció Territorial de Cultura i Educació corresponent.
  
2. No podran ser nomenats cap d'estudis ni secretari els professors que es troben en la situació prevista en l'apartat 4.3 d'aquesta ordre.
  
3. En el cas de centres que, per ser de nova creació o per altres circumstàncies, no disposen de professorat amb els requisits que estableix el paràgraf 1 d'aquest apartat, el director del centre podrà proposar professors del mateix centre que no hi tinguen destinació definitiva i que siguen nomenats pel director territorial de Cultura i Educació, escoltat el consell escolar si n'hi ha.
  
  
4. La durada del mandat del cap d'estudis i del secretari serà la que corresponga al director que els haja designat.
  
5. El director del centre enviarà al director territorial de Cultura i Educació la proposta de nomenament dels professors que designa per a ocupar els càrrecs de cap d'estudis i de secretari. El nomenament i la presa de possessió es faran amb efectes d'1 de juliol següent a la celebració de l'elecció de director.
  
  
  
Deu
  
En els centres docents públics la titularitat dels quals siga d'altres administracions públiques diferents de la Generalitat Valenciana, els nomenaments dels càrrecs directius els farà l'òrgan competent de l'administració titular, després del procés electoral previst en aquesta ordre.
  
  
Onze
  
Els terminis a què es refereix aquesta ordre s'entendran com a hàbils en tot cas. Les actuacions del procés electoral es duran a terme en dies lectius.
  
  
Dotze
  
Aquesta ordre no serà d'aplicació als centres d'ensenyament dependents d'altres conselleries de la Generalitat Valenciana, llevat que la seua normativa específica establisca el contrari.
  
  
  
Tretze
  
Els directors territorials de Cultura i Educació i els directors dels centres prendran les mesures necessàries per a garantir el desplegament normal del procés d'elecció a què es refereix aquesta ordre.
  
  
Catorze
  
S'autoritza la Secretaria General de la Conselleria de Cultura, Educació i Ciència a dictar les instruccions necessàries per al desplegament i l'aplicació d'aquesta ordre.
  
  
Quinze
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
  
València, 14 de maig de 1997
  
  
El conseller de Cultura, Educació i Ciència,
  
FRANCISCO E. CAMPS ORTIZ


Còpia Permalink ELI